नई दिल्ली: एयर इंडिया के सीनियर पायलट कैप्टन अरविंद कठपालिया को परिचालन निदेशक के पद से हटा दिया गया है. इससे एक दिन पहले नागर विमानन महानिदेशालय (डीजीसीए) ने कठपालिया का लाइसेंस तीन वर्ष के लिए निलंबित कर दिया था. बता दें, कठपालिया रविवार को उड़ान ड्यूटी से पहले जांच में एल्कोहल का सेवन किए हुए पाए गए थे. एयर इंडिया ने कठपालिया को उस दिन उड़ान ड्यूटी से हटा दिया था. द इंडियन कमर्शियल पायलट एसोसिएशन ने मंगलवार को मांग की थी कि कैप्टन अरविंद कठपालिया को तुरंत प्रभाव से हटा दिया जाए। एसोसिएशन का कहना था कि वे ऐसा कई बार करके यात्रियों की जान खतरे में डाल चुके हैं। केंद्रीय नागरिक उड्डयन मंत्री सुरेश प्रभु ने भी एयर इंडिया से कैप्टन को तुरंत प्रभाव से हटाने के लिए कहा था।